**Kultuuriministeerium**  11.11.2025. a.

[min@kul.ee](mailto:min@kul.ee)

[heidi.purga@kul.ee](mailto:heidi.purga@kul.ee)

**MTÜ Eesti Filmitööstuse Klaster**

registrikood: 80380620  
Saue tn 11 Tallinn

10612 Tallinn

e-mail: piret.tibbo.hudgins@gmail.com

tel: 56467769

**ETTEPANEK  
Eesti filmitööstuse konkurentsivõime taastamine:   
välisfilmide Eestis tehtud kulutustele tagasimakse tõstmine 30%-lt 40%-le**

Eesti filmitööstuse konkurentsipositsioon on viimasel paaril aastal sattunud tugeva surve alla. Elukalliduse ja tootmiskulude kasv on seadnud löögi alla välismaiste filmitootjate otsused, kes on hakanud valima võttepaikadeks Lätit või Leedut, viidates Eesti kõrgele hinnatasemele. Kui Eesti senised eelised on olnud tagasimakse reeglite lihtsus ja vähene bürokraatia, valdkonna professionaalsed töötajad ja kõrge töökultuur ning mõnevõrra odavamad hinnad, siis viimane eelis on seoses inflatsiooniga ära langenud. Eestist räägitakse filmitootmise mõttes kui kallist riigist.

Meie analüüsi põhjal on 2024 – 2025 loobunud Eestisse tulemisest 27 projekti. Eesti oleks nendest projektidest saanud ligikaudu 60 miljonit eurot otseseid kulutusi, mis jäid tegemata ja liikusid teiste riikide majandustesse. Tegemist on märkimisväärse otsese majandusliku kahjuga Eestile. *Ca* 60 miljoni euro eest kulutusi, mis oleksid laekunud siinsesse majandusse, jäi saamata. See oleks tähendanud tööd Eesti filmitootmisettevõtetele, alltöövõtjatele ja loomeinimestele, aga ka tulu paljudele teistele sektoritele (majutus, transport, ehitus jpm). Samuti jäi riigil saamata maksutulu, mida selline kulutus oleks tekitanud.

Produtsendid nimetavad projektide ärajäämise võtmeteguriteks kohalikku hinnataset ja tagasimakse protsendi suurust – need kaks aspekti on võrdselt olulised ning neid vaadeldakse koos, kuna suurem toetusmäär võib kompenseerida kõrgemat hinnataset. Kui Eesti on konkurentidest 10 – 20% kallim logistika või elukalliduse poolest, peab muu pakett olema erakordselt tugev selle kompenseerimiseks. Praegune Eesti kõrge hinnatase kombineerituna naabritest kehvema soodustuste paketiga moodustab kokku topelt-ebasoodsa positsiooni.

Tagasimaksefond Film Estonia on peamine tegur, mis meelitab rahvusvahelisi projekte Eestisse. Kui loovad ja logistilised tingimused on sobivad, saavad otsustavaks kohalikud hinnad ja toetuse määr. Hindu me muuta ei saa, küll aga toetuse määra.

Seoses sellega teeme ettepaneku tõsta Film Estonia tagasimakse 30%-lt 40%-le. Tagasimakse tõstmine korvaks inflatsioonist tekkinud eelarvetõusud ning muudaks Eesti uuesti atraktiivseks filmitootmise sihtmaaks. Kuna uute väismaiste partnerite ja projektide otsimine ning Eestisse toomine võtab oma aja, siis palume tagasimakse tõus kehtestada 2026. aasta algusest. Mida kauem see aega võtab, seda pikemaks venib välisprojektide tagasisaamise ning filmitööstuse konkurentsivõime taastamise periood.

Ettepanekule on lisatud uuring „Kuidas 40%-line tagasimakseprogramm taastaks Eesti filmitööstuse konkurentsivõime: andmepõhine analüüs ja majanduslik mõju“.

Lugupidamisega,

Piret Tibbo-Hudgins

MTÜ Eesti Filmitööstuse Klaster tegevjuht